പ്ലസ് വണ്: ജില്ലയില് ശേഷിക്കുന്നത് 3239 സീറ്റ് സമ്ബൂര്ണ എ പ്ലസുകാര്ക്കും നിരാശ കാസര്കോട്: പ്ലസ് വണ് പ്രവേശനത്തിെന്റ ആദ്യ അലോട്ട്മെന്റായപ്പോള് ജില്ലയില് ശേഷിക്കുന്നത് 3239 സീറ്റ് മാത്രം. ഏകജാലക പ്രവേശനം വഴി 104 സ്കൂളുകളിലായി ആകെ 12,938 സീറ്റാണ് ജില്ലയിലുള്ളത്. ഇതില് 9699 സീറ്റിലേക്കാണ് ഒന്നാം അലോട്ട്മെന്റ് പ്രകാരമുള്ള പ്രവേശനം. ജില്ലയില് ഇത്തവണ 19,653 പേരാണ് ഏകജാലകം വഴി അപേക്ഷിച്ചത്. ഇതില് ആദ്യ അലോട്ട്മെന്റില് 9954 പേരും പുറത്തായി. ഒഴിഞ്ഞുകിടക്കുന്ന സംവരണ സീറ്റിലാണ് ഇനി ആകെയുള്ള പ്രതീക്ഷ. പട്ടികജാതിവര്ഗം, മുന്നാക്ക വിഭാഗം തുടങ്ങിയ സംവരണ സീറ്റുകളില് കാര്യമായ ഒഴിവുണ്ട്. പൊതുവിഭാഗത്തില് ജില്ലയിലുള്ള 5558 സീറ്റുകളിലും ഒന്നാം അലോട്ട്മെന്റ് പ്രകാരമുള്ള പ്രവേശന പ്രക്രിയ തുടങ്ങി. ഇഷ്ട ഒപ്ഷനും ഇഷ്ട സ്കൂളും കിട്ടാത്തതിെന്റ നിരാശയിലാണ് കുട്ടികളും രക്ഷിതാക്കളും. എസ്.എസ്.എല്.സി പരീക്ഷയില് 99.74 ശതമാനം വിജയം നേടി കാസര്കോട് റെക്കോഡ് ജയം നേടിയ വര്ഷമാണിത്. 4366 പേര് എല്ലാ വിഷയങ്ങള്ക്കും എ പ്ലസും നേടി. കഴിഞ്ഞവര്ഷം 1685 പേരായിരുന്നു മുഴുവന് വിഷയങ്ങള്ക്കും എ പ്ലസ് നേടിയിരുന്നത്. ഫുള് എ പ്ലസുകാരുടെ എണ്ണം കുത്തനെ കൂടിയതിനാല് പ്ലസ് വണ് പ്രവേശനത്തിലും കടുത്ത പ്രതിസന്ധിക്ക് കാരണമായി. ജില്ലയില് 19287 പേരാണ് ഇത്തവണ ഉപരിപഠനത്തിന് യോഗ്യത നേടിയത്. എന്നാല്, പ്ലസ് വണ് അപേക്ഷകരാകട്ടെ 19653 ആണ്. ആളില്ലാതെ സംവരണ സീറ്റുകള് ജില്ലയില് പട്ടികജാതി വിഭാഗത്തിലാണ് ഏറ്റവും കൂടുതല് സീറ്റ് ഒഴിവുള്ളത് 1132 എണ്ണം. മൊത്തം 1714 സീറ്റില് 582 എണ്ണത്തിലാണ് ആദ്യ അലോട്ട്മെന്റില് നികത്തിയത്. പട്ടികവര്ഗ വിഭാഗത്തില് 613 സീറ്റ് ഒഴിവുണ്ട്. 1214 സീറ്റില് 601 എണ്ണമാണ് നികത്താനായത്. ഭാഷ ന്യൂനപക്ഷ സംവരണ സീറ്റില് ഒരു സീറ്റ് മാത്രമാണ് ശേഷിക്കുന്നത്. കുടുംബി വിഭാഗത്തിലെ ആകെയുള്ള 158 സീറ്റിലും ആരുമെത്തിയില്ല. മുന്നാക്ക സംവരണ വിഭാഗത്തില് 537 സീറ്റ് ഒഴിവുണ്ട്. ജില്ലയില് ഇവര്ക്കായുള്ള 1026ല് 489 എണ്ണത്തിലേ അപേക്ഷകരുള്ളൂ. ഈഴവ, തീയ, ബില്ലവ വിഭാഗത്തില് 855 സീറ്റാണ് ജില്ലയിലുള്ളത്. ഇതില് 844 സീറ്റിലും ആദ്യ അലോട്ട്മെന്റില് ഇടംപിടിച്ചു. ശേഷിക്കുന്നത് 11 സീറ്റാണ്. മുസ്ലിം വിഭാഗത്തിലെ 684 സീറ്റിലും ആളായി. എല്.സി, എസ്.ഐ.യു.സി, ആംഗ്ലോ ഇന്ത്യന് വിഭാഗത്തില് 291 സീറ്റ് ബാക്കിയുണ്ട്. ഇവര്ക്കായി മാറ്റിവെച്ച 342ല് 51സീറ്റിലേ കുട്ടികള് എത്തിയുള്ളൂ. ക്രിസ്ത്യന് ഒ.ബി.സി വിഭാഗത്തില് 129 സീറ്റ് ബാക്കിയുണ്ട്. 158ല് 29 പേരേ ഒന്നാം അലോട്ട്മെന്റില് ഉള്പ്പെട്ടിട്ടുള്ളൂ. ഹിന്ദു ഒ.ബി.സിയില് 342ല് 340ഉം പൂര്ത്തിയായി. ഭിന്നശേഷി വിഭാഗത്തില് 161, കാഴ്ചയില്ലാത്തവര് 26, ധീവര 61, വിശ്വകര്മ 13, കുശവ 104 എന്നിങ്ങനെയാണ് മറ്റ് സംവരണ വിഭാഗങ്ങളില് ഒഴിവുള്ള സീറ്റുകളുടെ എണ്ണം. എയ്ഡഡ്, കമ്യൂണിറ്റി, അണ് എയ്ഡഡ് ആദ്യ അലോട്ട്മെന്റില് ബാക്കിയുള്ള സീറ്റിനു പുറമെ എയ്ഡഡ് സ്കൂളിലെ മാനേജ്മെന്റ്, കമ്യൂണിറ്റി സീറ്റുകളിലാണ് വിദ്യാര്ഥികള്ക്കുള്ള പ്രതീക്ഷ. ഇത് രണ്ടും കൈവിട്ടാല് ഉയര്ന്ന ഫീസ് നല്കി അണ് എയ്ഡഡ് സ്കൂളുകളില് പഠിക്കേണ്ട സ്ഥിതി വരും. സംസ്ഥാനത്തെ മറ്റ് ജില്ലകളെ അപേക്ഷിച്ച് അണ് എയ്ഡഡ് പ്ലസ് വണ് സീറ്റുകളും ഏറ്റവും കുറവുള്ള ജില്ലയാണ് കാസര്കോട്. ഒന്നാം അലോട്ട്മെന്റില് ഒഴിവുള്ള സംവരണ സീറ്റുകള് രണ്ടാം അലോട്ട്മെന്റില് മെറിറ്റ് വിഭാഗത്തിലേക്ക് ചേര്ക്കുന്നതോടെ കൂടുതല് പേര്ക്ക് സാധ്യത വരും. ഒഴിഞ്ഞുകിടക്കുന്ന മുഴുവന് സീറ്റുകളും പൊതുവിഭാഗത്തിലേക്ക് മാറ്റുമെന്നും സീറ്റ് ഒഴിഞ്ഞുകിടക്കുന്ന സ്ഥിതിയുണ്ടാവില്ലെന്നുമാണ് വിദ്യാഭ്യാസ മന്ത്രിയുടെ പ്രഖ്യാപനം.